Poul Andersen (S), 2006-10-24:
Det er selvfølgelig ærgerligt, at vi først har fået høringssvarene sidst på dagen og ikke har haft mulighed for at læse dem godt og grundigt.
Jeg har bemærket, at ministeren har en forsigtig tilgang til det her lovforslag.
Det vil jeg gerne sige at vi også har, for vi har sådan set kun de hollandske forsøg ligesom at prøve at bygge vores model for, hvordan vi kan håndtere det her, ud fra – og så har de her modulvogntog jo kørt i henholdsvis Sverige og Finland igennem flere år på meget begrænsede vejstrækninger.
Der er ingen tvivl om, at der, når man ser på opbygningen af bilerne, er en miljø- og en energigevinst på det her.
Det vil også give nogle færre lastbiler, hvis det vil være den samme volumen, der skal transporteres.
Man må jo sige, at rent færdselssikkerhedsmæssigt tror jeg også, at ministeren er meget betænkelig ved det her, ligesom vi er det i Socialdemokratiet.
For det handler om, at vi får en sikker transport fremover, også i en forsøgsperiode.
Det handler altså også om, at vi får en forsøgsperiode, hvor det bliver sådan, at vi får de her vogntog til, hvis de skal køre, at komme ind i et naturligt trafikmønster.
Det er ikke et naturligt trafikmønster at lave omladningspladser ved en motorvej.
Det vil jeg gerne sige.
Vi har et trafikmønster i dag, hvor der sker en stor omladning til mange af de største havne, ja, en stor del af vores udenrigshandel går den vej ud, og det er ikke med.
Det skal der kigges på, mener vi.
Hvad angår de havne, som ligger tæt ved motorvejen, vil jeg spørge: Hvad vil det egentlig koste, og hvordan kan det komme til at hænge sammen?
Vi har også en aftale om Storebælt, herunder om Molslinjen.
De skal tænkes med ind.
Hvilken hastighed skal de vogntog køre med på motorvejen, og hvad med de eventuelle sideveje, som de skal ud at køre på?
Jeg har bemærket, at man i Holland vil prøve at lempe det sådan, at man på nogle aftalte vejstrækninger kan få lov til at køre maksimalt 20 km/t.
Der er ikke nogen af de ting med i oplægget i dag i det, ministeren lægger frem.
Hvilke andre vejtyper kan være på tale?
Jeg ved godt, at der kommer en forhandling, men det er da noget af det, man vil have en klaring på, inden man vil sige ja til de her ting.
Vil det ikke være rimeligt, at der er video eller kamera på højre side og bag på sådan nogle store bamser, som der er tale om her?
Hvad med forsøgsperioden, er den 2 år, er den 3 år?
Hvor lang tid skal det her køre, inden man går ind og vurderer det?
Vil det være rimeligt over for erhvervet at signalere, at nu kommer det her bare til at køre?
Vil det ikke være rimeligt at sige til dem, at det er en forsøgsperiode, og at de skal lade være med at gå ud og investere, men i stedet sørge for lejet materiel?
Ellers har man jo på forhånd med det, man lægger frem, sagt, at det her kommer.
Jeg mener, at der er så mange uafklarede spørgsmål omkring de ting, og vi vil i hvert fald fra Socialdemokratiets side have Færdselssikkerhedskommissionen koblet ind for at få belyst de ting, inden vi ligesom kan sige, at det er en god ting, som vi går i gang med, for det er altså nogle eksperter, som sidder med tingene, og som vi har stor tiltro til.
Jeg mærkede mig, at den forrige taler var meget inde på det her sikkerhedsmæssige – og var meget skråsikker.
Det kan jo være, fordi taleren har erfaring som politibetjent.
Vi vil godt have en samlet Færdselssikkerhedskommission til at vurdere, hvor det kan lade sig gøre at have de lastvognstog kørende ude i trafikken, inden vi ligesom vil gå videre med det her.
I sidste ende, og det skal vi jo ikke glemme, skal der være enighed i EU.
Det er også derfor, vi lige skal passe lidt på, at vi ikke får det her pustet op til et eller andet, som ikke kan blive landet igen, fordi der skal være nogle fælles regler.
De eneste, der vil være undtaget fra dem, indtil de kommer på plads, er jo Sverige og Finland.
Det er altså også væsentligt at få med i vurderingen her i dag.
Vi ønsker som sagt klare rammer for bemyndigelsen til ministeren.
Vi ønsker også, at Færdselssikkerhedskommissionen bliver inddraget, inden vi kommer med klare udsagn om, hvordan vi vil forholde os til det her.
Vi stiller os det samme spørgsmål som hr. Rune Lund har gjort i dag, nemlig: Hvordan kommer det her til at spille ind på tog og andre ting?
Det er ikke uvæsentligt, at det kommer med ved vurderingen, og det vil vi forsøge at få opklaret i det kommende udvalgsarbejde, inden vi tager endelig stilling.